ముచ్చటగా 300 పాయింట్లు..
- 31,221 మార్కుకు సెన్సెక్స్‌
- స్టాక్‌ మార్కెట్లకు జీఎస్‌టీ బూస్ట్‌
- దన్నునిచ్చిన ఆసియా మార్కెట్లు
- హవా చూపిన ఎఫ్‌ఎంసీజీ షేర్లు
ముంబయి: వస్తు సేవల పన్ను (జీఎస్టీ) కార్యరూపం దాల్చడంతో ఇక ఆర్థిక వ్యవస్థకు మేలు జరగనుందన్న అంచనాల నడుమ దేశీయ స్టాక్‌ మార్కెట్లు సోమవారం లాభాల్లో దూసుకుపోయాయి. అతిపెద్ద పన్ను సంస్కరణ జీఎస్టీతో మదుపర్లలో భారీ విశ్వాసం వ్యక్తమయ్యింది. కన్సూమర్‌ గూడ్స్‌ ర్యాలీకి తోడు, ఐటీసీ షేర్లు భారీగా లాభపడటంతో సెన్సెక్స్‌ అనూహ్యంగా 300 పాయింట్ల ర్యాలీని నమోదు చేసింది. అంతర్జాతీయంగా ప్రపంచ మార్కెట్లు రాణించడం.. ఆసియా మార్కెట్లు అనూహ్యంగా పరుగులు పెట్టడం.. ఇతర అనుకూల పవనాల నేపథ్యంలో దేశీయ, విదేశీ సంస్థాగత మదుపరులు భారీగా కొనుగోళ్లకు మొగ్గు చూపారు. ఈ నేపథ్యంలో బీఎస్‌ఈ సూచీ సెన్సెక్స్‌ 300.01 పాయింట్లు పెరిగి 31,221.62కు చేరింది. మరోవైపు ఎన్‌ఎస్‌ఈ సూచీ నిఫ్టీ 94.1 పాయింట్లు పెరిగి 9,615 పాయింట్లకు చేరింది. ఇంతక్రితం మే 25న మార్కెట్‌ సూచీలు ఈ స్థాయి వద్దకు పెరిగాయి. బీఎస్‌ఈలో మిడ్‌క్యాప్‌, స్మాల్‌ క్యాప్‌ సూచీలు ఒక్క శాతం చొప్పున పెరిగాయి. మొత్తంగా మదుపర్ల మద్దతుతో 1,793 స్టాక్స్‌ లాభాల్లో ముగియగా మరోవైపు 870 స్టాక్స్‌ ప్రతికూలతను ఎదుర్కొన్నాయి. మరో 171 సూచీలు యథాతథ స్థితిలోనే నమోదయ్యాయి.
బీఎస్‌ఈలోని అన్ని రంగాల సూచీలు లాభాల్లోనే ముగిశాయి. ఎఫ్‌ఎంసీజీ సూచీ అత్యధికం గా 3.4 శాతం పెరిగింది. ఇదే క్రమంలో లోహ సూచీ 1.85 శాతం, రియాల్టీ 1.48 శాతం, ఆటో 1.33 శాతం చొప్పున రాణించాయి.
ఆల్‌టైం గరిష్టానికి ఐటీసీ
కొత్త పన్ను విధానంతో ఎఫ్‌ఎంసీజీ రంగానికి దీర్ఘకాలంలో అధిక లాభాలు చేకూరనున్నాయనే విశ్లేషణలతో ఈ రంగపు స్టాక్‌లు సోమవారపు మార్కెట్లో పరుగులు పెట్టాయి. ఎన్‌ఎస్‌ఈ ప్రధానంగా ఈ రంగం సూచీలకు మదుపర్ల నుంచి విశేష మద్దతు లభించింది. ప్రముఖ సిగరేట్‌ తయారీ కంపెనీ ఐటీసీ షేర్‌ ఓ దశలో అత్యధికంగా 9.62 శాతం పెరిగి ఆల్‌టైం గరిష్ట స్థాయి రూ.354.80 వద్ద నమోదు అయ్యాయి. తుదకు 5.92 శాతం లాభపడి రూ.342.80 వద్ద ముగిసింది.
మీ స్నేహితులకు రికమెండ్ చెయ్యండి